Den nordlige grenselinja vist i blått, mens den maritime grenselinja som kreves av Nord-Korea er rød.
Amerikansk kart som viser hvor 12 mils grensa til Nord-Koreas farvann ville gått, om en hadde sett bort fra de nordvenstre øyene som er en del av Sør-Korea, sammenlignet med den nordlige grenselinja (NLL).
**Nordlig grenselinje** (eng. **Northern Limit Line**) er en omstridt maritim delelinje i Vesthavet mellom Nord-Korea og Sør-Korea. Den har siden Koreakrigens slutt fungert som *de facto* grenselinje mellom de to koreanske statene.

Historie
--------

Grensa ble ensidig satt av den USA-ledede FN-kommandoen 30. august 1953 etter at FN-kommandoen i Korea og nordkoreanske representanter ikke kom til enighet. Grenselinja er ikke offisielt anerkjent av Nord-Korea. Grenselinja er heller ikke en del av våpenhvileavtalen som satte en sluttstrek for krigshandlingene under Koreakrigen. Grenselinja ble opprinnelig satt for å hindre sørkoreansk aggresjon mot nord, men grensas rolle har snudd til det motsatte, å hindre nordkoreansk aggresjon mot sør.

Grenselinja er trukket mellom Gyeonggiprovinsen som hadde vært en del av Hwanghaeprovinsen før 1945 og en rekke øyer i havet utenfor vestkysten av den koreanske halvøy, som i dag utgjør en del av den sørkoreanske provinsen Incheon. Den største av øyene er Baengnyeong, som også er den som ligger lengst mot vest. Grenselinja er en fortsettelse av den militære delelinja som utgjør midtlinjen i landegrensa mellom Nord-Korea og Sør-Korea. I 1977 forsøkte Nord-Korea å etablere en 50 mils militær grensesone rundt øyene som Sør-Korea gjør krav på langs den nordlige grenselinja, men kravet ble avvist. Siden 1999 har Nord-Korea krevd at grensa skulle flyttes til den mer sørlige «Maritime Military Demarcation Line» som ville gjøre at flere av øyene i området ville havne nord for den koreansk-koreanske grensa.

Den koreanske folkemarinen og Sør-Koreas marine patruljerer regelmessig i havområdet rundt grenselinja. Ettersom Nord-Korea ikke anerkjenner grensa fisker nordkoreanske fiskebåter tett på og over grenselinja, samtidig som de blir eskortert av nordkoreanske marinefartøy. Nord-Koreas offisielle nyhetsbyrå KCNA har beskrevet grenselinja som en «siste grense for å stoppe avhoppere til nord» satt opp for å møte «Washingtons selvjustis.»

Hendelser
---------

I grenseområdet har det ofte oppstått hendelser mellom marinefartøy fra de to koreanske statene som har endt som en mindre militær konfrontasjon, ofte med dødsfall på en eller begge sider. Dette skjedde blant annet i 1999, 2002 og 2009.

Etter den nordkoreanske atomvåpentesten 27. mai 2009 advarte Nord-Korea om at landet ville møte tiltak for å håndtere den nordline grenselinja med våpenmakt.

10. november 2009 utvekslet koreanske marinefartøy ild ved grenselinja, noe som førte til alvorlige skader på et nordkoreansk marinefartøy og ett dødsfall.

21. desember 2009 etablerte Nord-Korea en skytesone langs grenselinja og truet med å skyte inn i sørkoreansk farvann.

27. januar 2010 skjøt nordkoreansk artilleri inn i grenseområdet, noe som førte til at sørkoreanske fartøy besvarte ilden. Dette skjedde nær den sørkoreanske øya Baengnyeong.

Se også
-------

* Krabbekrigen
* DMZ (Korea)
* Demilitarisert sone

Referanser
----------

1. ↑  Elferink, Alex G. Oude (1994). *The law of maritime boundary delimitation: a case study of the Russian Federation*. Martinus Nijhoff Publishers. s. 314. ISBN 978-0792330820.
2. ↑  Yon'guwon, Han'guk Kukpang (1999). «Defense white paper». Ministry of National Defense, Republic of Korea.
3. ↑  Roehrig, Terence (2009). "North Korea and the Northern Limit Line". *North Korean Review*. **5** (1): 8 – 22.
4. ↑  Kotch, John Barry (2003). «Ending naval clashes on the Northern Limit Line and the quest for a West Sea peace regime» (PDF). *Asian Perspective*. 27 (2): 175-204. Arkivert fra originalen (PDF) 25. juli 2011.  «Arkivert kopi» (PDF). Arkivert fra originalen (PDF) 25. juli 2011. Besøkt 21. februar 2010.
5. ↑  Johnston, Douglas M. (1991). *Pacific Ocean boundary problems: status and solutions*. Martinus Nijhoff Publishers. s. 81. ISBN 978-0792308621.
6. ↑  KPA urges U.S. and S. Korea to accept maritime demarcation line at West Sea. Korean Central News Agency. 21. juli 1999.
7. ↑  Hyon, In-t?aek (2007). *The environmental dimension of Asian security: conflict and cooperation over energy, resources, and pollution*. US Institute of Peace Press. s. 121. ISBN 978-1929223732.
8. ↑  «Truth behind "Northern Limit Line" Disclosed». Korean Central News Agency. 25. juni 2007.
9. 1 2  Pike, John (27. mai 2009). Northern Limit Line (NLL) West Sea Naval Engagements. GlobalSecurity.org.
10. ↑  Kim, San (November 10, 2009). Koreas clash in Yellow Sea, blame each other. Yonhap.
11. ↑  N. Korea sets 'firing zone' along western sea border. Yonhap. 21. desember 2009.
12. ↑  North and South Korea exchange fire near sea border. BBC News. 27. januar 2010.
13. ↑  N. Korea fires into western sea border. Yonhap. 27. januar 2010.

Eksterne lenker
---------------

* Modern meaning of Korea’s maritime line (Hankyoreh)

Portal: Korea